Broj: 711-I-2134- M-152/23-06-23

Zagreb, 12. listopada 2023.

 **DAVOR FILIPOVIĆ**

 ministar gospodarstva i održivog razvoja

**Predmet: mišljenje na zahtjev obveznika Davora Filipovića**

 - daje se

Povjerenstvo za odlučivanje o sukobu interesa (dalje: Povjerenstvo) dana 30. kolovoza 2023. pod brojem 711-U-6761-M-152/23-01-26 zaprimilo je zahtjev za davanjem mišljenja koji je podnio obveznik Davor Filipović, ministar gospodarstva i održivog razvoja.

U podnesenom zahtjevu obveznik je naveo da su Ministarstvo gospodarstva i održivog razvoja, kao Posredničko tijelo razine 1, i Hrvatska agencija za malo gospodarstvo, inovacije i investicije (dalje: HAMAG-BICRO) sklopili Ugovor o dodjeli bespovratnih sredstava s trgovačkim društvom Gradina – mont d.o.o. u okviru provedenog poziva za dodjelu bespovratnih sredstava „Jačanje konkurentnosti poduzeća ulaganjima u digitalnu i zelenu tranziciju“. Obveznik je zatražio mišljenje o eventualnom sukobu interesa ako bi reviziju provjere projektnih troškova u okviru navedenog projekta provodilo revizorsko društvo s kojim je obveznik obiteljski povezan odnosno trgovačko društvo Fimar d.o.o., a sve imajući u vidu da obveznik obnaša dužnost ministra gospodarstva i održivog razvoja i dužnost predsjednika Upravnog odbora HAMAG-BICRO-a. U prilogu zahtjeva obveznik je dostavio presliku Ugovora o dodjeli bespovratnih sredstava KK.11.1.1.01.0471 za provedbu projekta „Jačanje konkurentnosti poduzeća Gradina – mont ulaganjima u digitalnu i zelenu tranziciju“.

Povjerenstvo je od obveznika nastavno na zaprimljeni zahtjev zatražilo dopisom od 31. kolovoza 2023. Broj: 711-I-1741-M-152/23-02-23 dopunu zahtjeva dostavom očitovanja na koji način je obiteljski povezan u odnosu na trgovačko društvo Fimar d.o.o., odnosno osobama koje su njegovi vlasnici ili suvlasnici odnosno osobama koje su u eventualnom ortačkom odnosu prema društvu ili njegovim vlasnicima (kao privatna osoba), u odnosu na koje pravne osobe bi se revizija projekta provodila te tko bi bio nalogodavac odnosno ugovorna strana (naručitelj) u odnosu na potrebu provođenja revizije, na koji način i u kojem postupku bi se odlučivalo o odabiru trgovačkog društva koje bi obavljalo reviziju i provjeru troškova te tko bi u tom postupku bio nadležan za donošenje odluka i sklapanje ugovornog odnosa.

Obveznik je na navedeno traženje odgovorio dopisom KLASA: 023-01/23-01/55, URBROJ: 517-02-23-3, od 12. rujna 2023. u kojem je naveo da je njegova majka kao privatna osoba 100 %-tni vlasnik trgovačkog društva Fimar d.o.o. dok su njegovi roditelji članovi Uprave tog trgovačkog društva. Obveznik je dalje naveo da bi se revizija projekta provodila u odnosu na trgovačko društvo Gradina – mont d.o.o. te da bi nalogodavac odnosno ugovorna strana (naručitelj) u odnosu na potrebu provođenja revizije bilo isto trgovačko društvo. U odnosu na postupak u kojem bi se odlučivalo o odabiru trgovačkog društva koje bi obavljalo reviziju i provjeru troškova obveznik je naveo da nema saznanja budući da trgovačko društvo Gradina – mont d.o.o. kao društvo u 100 %-tnom privatnom vlasništvu nije obveznik javne nabave prema Zakonu o javnoj nabavi („Narodne novine“, broj 120/16. i 114/22.) te da također nema saznanja tko bi u tom postupku bio nadležan za donošenje odluka i sklapanje ugovornog odnosa, ali da, s obzirom na to da se radi o poduzetniku u privatnom vlasništvu, pretpostavlja da bi odluku donosio i ugovor sklapao zakonski zastupnik poduzetnika ili osoba koju on ovlasti.

Povjerenstvo je od obveznika nastavno na zaprimljeno očitovanje zatražilo dopisom od 19. rujna 2023. Broj: 711-I-1891-M-152/23-04-23 dopunu zahtjeva dostavom očitovanja predstavlja li nabava revizijskih usluga od strane trgovačkog društva Gradina-mont d.o.o. aktivnost u provedbi predmetnog projekta te financira li se navedena nabava bespovratnim sredstvima europskih strukturnih i investicijskih fondova. Istim je dopisom zatražena dostava preslike Priloga A, C i D predmetnog Ugovora o dodjeli bespovratnih sredstava.

Obveznik je na navedeno traženje odgovorio dopisom KLASA: 023-01/23-01/55, URBROJ: 517-02-23-5, od 25. rujna 2023. u kojem je naveo da nabava revizijskih usluga od strane trgovačkog društva Gradina – mont d.o.o. predstavlja aktivnost u provedbi projekta „Jačanje konkurentnosti poduzeća Gradina – mont d.o.o. ulaganjima u digitalnu i zelenu tranziciju“, KK.11.1.1.01.0471, te da bi se financirala bespovratnim sredstvima europskih strukturnih i investicijskih fondova i vlastitim sredstvima društva Gradina – mont d.o.o. sukladno Općim uvjetima Ugovora o dodjeli bespovratnih sredstava dok istom nije poznat omjer vlastitih i bespovratnih sredstava kojima bi se financirala predmetna aktivnost. Uz navedeno očitovanje obveznik je dostavio presliku Ugovora o dodjeli bespovratnih sredstava KK.11.1.1.01.0471 za provedbu projekta „Jačanje konkurentnosti poduzeća Gradina – mont ulaganjima u digitalnu i zelenu tranziciju“.p

Uvidom u predmetni Ugovor o dodjeli bespovratnih sredstava Povjerenstvo je utvrdilo da je isti 12. studenoga 2021. sklopilo Ministarstvo gospodarstva i održivog razvoja, kao Posredničko tijelo razine 1 (dalje: PT1), HAMAG-BICRO, kao Posredničko tijelo razine 2 (dalje: PT2), i trgovačko društvo Gradina – mont d.o.o. kao korisnik bespovratnih sredstava europskih strukturnih i investicijskih fondova, u svrhu dodjele bespovratnih sredstava korisniku za provedbu projekta pod nazivom „Jačanje konkurentnosti poduzeća Gradina – mont ulaganjima u digitalnu i zelenu tranziciju“.

Člankom 3. Ugovora o dodjeli bespovratnih sredstava utvrđena je ukupna vrijednost projekta u iznosu od 19.706.041,19 kuna od čega su ukupni prihvatljivi troškovi projekta utvrđeni u iznosu od 15.273.097,38 kuna, a iznos bespovratnih sredstava koji se dodjeljuje je određen u iznosu od 6.973.835,15 kuna dok se korisnik obvezuje osigurati sredstva u svrhu pokrića troškova i izdataka za koje se naknadno utvrdi da su neprihvatljivi te je odgovoran za osiguravanje raspoloživosti sredstava ukupne projektne vrijednosti u svrhu pokrića neprihvatljivih troškova i izdataka.

Uvidom u Prilog A: Opis i proračun Projekta utvrđeno je da je u okviru aktivnosti projekta 3. Upravljanje projektom naveden trošak usluge revizije za verifikaciju troškova u iznosu od 65.000,00 kuna čiji je nositelj trgovačko društvo Gradina – mont d.o.o. pri čemu je kategorija financiranja potpore za savjetodavne usluge u korist MSP-ova.

Uvidom u Prilog C: Opći uvjeti koji se primjenjuju na projekte financirane iz Operativnog programa „Konkurentnost i kohezija“ u financijskom razdoblju 2014.-2020. utvrđeno je da su istim bespovratna sredstva definirana kao iznos novca koji se može dodijeliti korisniku koji se definira u apsolutnim brojkama i u omjeru u odnosu na ukupne prihvatljive troškove te da su izvor bespovratnih sredstava sredstva Europskog fonda za regionalni razvoj ili Kohezijskog fonda , a mogu biti sredstva državnog proračuna i druga nacionalna sredstva.

Člankom 6. stavkom 3. Priloga C utvrđeno je da je korisnik u skladu s odredbama Ugovora obvezan osigurati financijska i sva druga sredstva potrebna za učinkovitu i uspješnu provedbu projekta kao i kontinuirano financiranje projekta te snositi sve projektne troškove, osim prihvatljivih troškova koji su financirani bespovratnim sredstvima.

Člankom 7. stavkom 1. Priloga C utvrđeno je da ako se u svrhu provedbe projekta provodi nabava radova, robe i/ili usluga, korisnik i/ili partner korisnika koji provodi nabavu obvezan je prilikom provedbe nabave poštivati primjenjiva pravila, u skladu s uvjetima Ugovora. Ako je korisnik i/ili partner korisnika koji provodi nabavu naručitelj u smislu Zakona o javnoj nabavi, obvezan je postupati u skladu s navedenim Zakonom i primjenjivim podzakonskim propisima, a ako korisnik i/ili partner koji provodi nabavu nije obveznik toga Zakona dužan je provesti nabavu sukladno Pravilima za neobveznike Zakona o javnoj nabavi, koja su sastavni dio Ugovora.

Člankom 17. stavkom 10. Priloga C utvrđeno je da revizorsko izvješće neovisnog ovlaštenog revizora nije obvezno, osim ako to nije navedeno u Ugovoru, a ako je takva obveza utvrđena, revizijsko izvješće sadržava najmanje: a) jamstvo usklađenosti s pravilima o prihvatljivosti izdataka, b) da se izdaci odnose na stavke odobrene Ugovorom, c) da su se poštovale ugovorne odredbe, d) da se navedeno može potvrditi odgovarajućom dokumentacijom te računovodstvenim sustavom bilježenja podataka.

Sastavni dio predmetnog Ugovora o dodjeli bespovratnih sredstava je Prilog D: Pravila o provedbi postupaka nabava za neobveznike Zakona o javnoj nabavi.

Uvidom u Prilog G: Upute za prijavitelje za Poziv na dostavu projektnih prijedloga „Jačanje konkurentnosti poduzeća ulaganjima u digitalnu i zelenu tranziciju“ utvrđeno je da je u točki 5.3 Provjere upravljanja projektom navedeno da nakon potpisivanja Ugovora, PT1 prati postiže li projekt utvrđene ciljeve i rezultate, dok je PT2 odgovoran provjeravati provodi li se projekt u skladu s Ugovorom pri čemu provjere upravljanja projektom uključuju: pregled plana nabave; provjere ispravnosti Zahtjeva za nadoknadom sredstava (ispravnost iznosa i stope financiranja), uključujući: provjere prihvatljivosti troškova (usklađenost s nacionalnim pravilima, prihvatljivosti i pravilima prihvatljivosti Unije); provjere da je trošak stvarno nastao i da je plaćen (ako je primjenjivo) i ispravnosti Zahtjeva za nadoknadom sredstava; provjere usklađenosti postupaka nabave u okviru projekta s primjenjivim pravilima javne nabave ili nabave koju provode korisnici/partneri koji nisu obveznici Zakona o javnoj nabavi; provjere dokaza o izvršenim plaćanjima i odgovarajućeg revizijskog traga; provjere statusa provedbe projekta; provjere usklađenosti s pravilima o održivom razvoju, i zahtjevima koji se odnose na jednake mogućnosti i nediskriminaciju; provjere poštivanja pravila EK-a i nacionalnih pravila o informiranju i vidljivosti (promidžbi); provjere na licu mjesta; financijsko zaključenje projekta i provjere projekta nakon dovršetka njegove provedbe (provjere trajnosti projekta, neto prihoda i pokazatelja).

U točki 5.7 Priloga G utvrđeno je da je za sve projekte s ukupno prihvatljvim troškovima jednakim ili većim od 1.500.000,00 kuna korisnik uz završno izvješće obvezan predati i revizorsko izvješće neovisnog ovlaštenog revizora o provjeri troškova projekta.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., dalje: ZSSI) na 27. sjednici održanoj 12. listopada 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

 Pojam poslovnog odnosa u smislu ZSSI-a definiran je člankom 5. stavkom 1. točkom 4. toga Zakona na način da se pojam odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Pojam poslovnog subjekta u smislu ZSSI-a definiran je člankom 5. stavkom 1. točkom 5. toga Zakona na način da su to trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 21. ZSSI-a propisane su pretpostavke koje trebaju biti ispunjene u slučaju kad tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, a kako bi pravni poslovi odnosno pravni akti koji su sklopljeni odnosno doneseni u okviru tog poslovnog odnosa bili valjani.

Nastavno na sve navedeno, Povjerenstvo utvrđuje da temeljem odredbi ZSSI-a nema zapreke da trgovačko društvo Gradina – mont d.o.o. u provedbi aktivnosti projekta „Jačanje konkurentnosti poduzeća Gradina – mont ulaganjima u digitalnu i zelenu tranziciju“ stupi u poslovni odnos s trgovačkim društvom Fimar d.o.o., u kojem član obitelji obveznika Davora Filipovića, ministra gospodarstva i održivog razvoja, ima 100 %-tni udio u vlasništvu, uz napomenu da Povjerenstvo nije nadležno za ocjenu je li stupanje u navedeni poslovni odnos sukladno primjenjivim pravilima za provedbu europskih strukturnih i investicijskih fondova te posebno ugovorenim pravilima o provedbi postupaka nabava za neobveznike Zakona o javnoj nabavi.

Naime, u konkretnom slučaju ne bi se radilo o stupanju u poslovni odnos tijela javne vlasti u kojem obveznik obnaša javnu dužnost, tj. Ministarstva gospodarstva i održivog razvoja, s trgovačkim društvom u kojem član obitelji obveznika ima 100 %-tni udio u vlasništvu, već o poslovnom odnosu između pravne osobe privatnog prava i trgovačkog društva člana obitelji obveznika koje je također pravna osoba privatnog prava.

Nadalje, imajući u vidu da su Ministarstvo gospodarstva i održivog razvoja, u kojem obveznik obnaša javnu dužnost, i HAMAG-BICRO, u kojem obveznik obnaša dužnost predsjednika Upravnog odbora, ugovorne strane Ugovora o dodjeli bespovratnih sredstava sklopljenog za provedbu spomenutog projekta te su u svojstvu PT1 odnosno PT2 nadležni za provedbu provjera upravljanja projektom i poduzimanje radnji povodom utvrđenih rezultata provjere, a sam projekt se dijelom financira iz bespovratnih sredstava (javnih sredstava), Povjerenstvo ističe da bi obveznik Davor Filipović, ako bi u provedbi predmetnog projekta bio sklopljen poslovni odnos između trgovačkih društava Gradina – mont d.o.o. i Fimar d.o.o. u svrhu izrade revizijskog izvješća, sukladno članku 9. ZSSI-a bio dužan izuzeti se od svakog, pa i posrednog, sudjelovanja u provedbi provjera upravljanja predmetnim projektom bilo u svojstvu čelnika PT-a 1 ili u svojstvu predsjednika Upravnog odbora HAMAG-BICRO-a, te je za obavljanje navedenih radnji dužan ovlastiti drugu osobu.

Nadalje, u tom slučaju ukazuje se obvezniku da je u cilju očuvanja vlastitog integriteta i jačanja transparentnosti u obnašanju javnih dužnosti, osobama koje bi poduzimale navedene radnje, dužan deklarirati okolnost da je trgovačko društvo u kojem član njegove obitelji ima 100 %-tni udio u vlasništvu izradilo revizijsko izvješće u provedbi predmetnog projekta, kao i da o tome obavijesti javnost putem službene mrežne stranice Ministarstva gospodarstva i održivog razvoja i HAMAG-BICRO-a. Na taj način skreće se pozornost osobama koje provode provjere, ali i zainteresiranoj javnosti, na potrebu provođenja nadzora nad izvršavanjem istih.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Davor Filipović, elektroničkom dostavom
2. Objava na internetskoj stranici Povjerenstva
3. Pismohrana